Na temelju članka 6. Odluke o Stipendiji Grada Zagreba za učenike i studente s invaliditetom (Službeni glasnik Grada Zagreba 19/17)

**gradonačelnik Grada Zagreba**

 **raspisuje**

**JAVNI NATJEČAJ**

**ZA DODJELU STIPENDIJE GRADA ZAGREBA**

**STUDENTIMA S INVALIDITETOM**

**ZA AKADEMSKU GODINU 2017./2018.**

**1.** Za akademsku godinu 2017./2018. studentima će se dodijeliti najviše 10 Stipendija.

**2.**  Stipendiju mogu ostvariti studenti koji podnesu prijavu na Javni natječaj za dodjelu Stipendije Grada Zagreba studentima s invaliditetom za akademsku godinu 2017./2018. (u daljnjem tekstu: Natječaj) i ispunjavaju sljedeće uvjete:

- da su osobe s invaliditetom registrirane u Hrvatskom registru o osobama s invaliditetom;

- da su državljani Republike Hrvatske;

- da imaju prijavljeno prebivalište u Gradu Zagrebu neprekidno tri godine prije dana objave Natječaja;

- da su redoviti studenti preddiplomskih sveučilišnih studija, diplomskih sveučilišnih studija, integriranih preddiplomskih i diplomskih sveučilišnih studija, kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu;

- da nemaju, osim iz zdravstvenih razloga (što se dokazuje vjerodostojnom medicinskom dokumentacijom liječnika specijalista), zaostajanja tijekom studija;

- da nisu apsolventi ni studenti razlikovne godine studija;

- da u akademskoj godini za koju se Stipendija dodjeljuje nisu upisali mirovanje studentskih obveza.

**3.** Stipendija se dodjeljuje, računajući od 1. listopada 2017., za trajanja statusa redovitog studenta, odnosno najduže za 12 mjeseci, odnosno za 5 mjeseci, ako u tom roku prema nastavnom planu i programu studija za koji je Stipendija odobrena završava nastavni plan i program korisnika Stipendije.

Neto iznos Stipendije utvrđuje se u visini 50% prosječne neto plaće u Gradu Zagrebu za razdoblje siječanj-kolovoz 2017. godine.

**4.** Kriteriji za utvrđivanje liste kandidata za dodjelu Stipendije su: invaliditet i težina oštećenja, uspjeh na studiju, socijalni status i druge socijalne prilike, postignuti i priznati rezultati studenta na jednom području znanosti, umjetnosti ili sporta.

**5.** Rok za podnošenje prijava na Natječaj je zaključno s 02. siječnja 2018.

Prijava na Natječaj dostavlja se u zatvorenoj omotnici s naznakom "ZA JAVNI NATJEČAJ ZA DODJELU STIPENDIJE GRADA ZAGREBA STUDENTIMA S INVALIDITETOM", na adresu:

Grad Zagreb

Gradski ured za socijalnu zaštitu i osobe s invaliditetom

Trg Stjepana Radića

10000 Zagreb

Prijave na Natječaj dostavljaju se preporučenom poštom na navedenu adresu ili se predaju u pisarnicu na istoj adresi. Prijave se dostavljaju isključivo na ispunjenom i potpisanom obrascu A1-Prijava na javni natječaj za dodjelu Stipendije Grada Zagreba studentima s invaliditetom za akademsku godinu 2017./2018. koji se, kao i obrazac A2-Izjava o članovima kućanstva, može preuzeti u Gradskom uredu za socijalnu zaštitu i osobe s invaliditetom, Zagreb, Trg Stjepana Radića 1, soba 281 i na web stranici Grada Zagreba ([www.zagreb.hr](http://www.zagreb.hr)).

**6**. Uz obrazac A1 potrebno je priložiti:

**6.1**. Dokaz o državljanstvu: domovnica (preslika), elektronički izvod iz knjige državljana, važeća osobna iskaznica (preslika obje strane), vojna iskaznica (preslika svih strana), važeća putovnica (preslika);

Dokaz iz točke 6.1. Gradski ured za socijalnu zaštitu i osobe s invaliditetom može umjesto kandidata pribaviti iz službenih evidencija, a za što je potrebno dati privolu na obrascu A1-Prijava na javni natječaj za dodjelu Stipendije Grada Zagreba studentima s invaliditetom

**6.2.** Izvadak iz matice rođenih (preslika) ili elektronički izvod iz matice rođenih;

Dokaz iz točke 6.2. Gradski ured za socijalnu zaštitu i osobe s invaliditetom može umjesto kandidata pribaviti iz službenih evidencija, a za što je potrebno dati privolu na obrascu A1-Prijava na javni natječaj za dodjelu Stipendije Grada Zagreba studentima s invaliditetom

**6.3.** Uvjerenje o prebivalištu za podnositelja prijave ne starije od dana objave Natječaja (izvornik) ili elektronički zapis o prebivalištu (ne stariji od dana objave Natječaja);

**6**.**4**. Potvrdu o redovitom upisu semestra/nastavne godine u akademskoj godini 2017./2018. (izvornik). Ako je student upisan na još jedno visoko učilište, u svrhu ostvarivanja dodatnih bodova potrebno je priložiti i potvrdu o upisu na to visoko učilište u akademskoj godini 2017./2018. (izvornik);

**6.5**. Potvrdu o godini upisa na prvu godinu studija (izvornik);

**6.6.** Svjedodžbe svih razreda srednje škole za studente prve godine  studija (preslike), odnosno ovjereni prijepis ocjena svih prethodnih godina studija za studente viših godina studija (izvornik);

Ovjereni prijepis ocjena svih prethodnih godina preddiplomskog studija za studente prve godine diplomskog studija (izvornik);

Ovjereni  prijepis ocjena prve godine diplomskog studija za studente druge godine diplomskog studija (izvornik).

Napomena: jedna potvrda može sadržavati više podataka traženih u točkama 6.4.i 6.5. te prijepis ocjena iz točke 6.6.

**6.7.** Vjerodostojnu medicinsku dokumentaciju liječnika specijalista ako je kandidat iz zdravstvenih razloga zaostajao tijekom studiranja (preslike);

**6.8.** Životopis (osnovni podaci o kandidatu, tijeku školovanja, kućanstvu i dr.).

- Dokazi o invaliditetu, težini oštećenja, socijalnom statusu i drugim socijalnim prilikama, postignutim i priznatim rezultatima studenta na jednom području znanosti, umjetnosti ili sporta:

**6.9.** Nalaz, mišljenje ili rješenje o invaliditetu i težini oštećenja, dokaz o korištenju pomagala vezano za dokazana oštećenja (preslika); potvrda centra za socijalnu skrb da kandidat ostvaruje pravo na pomoć u kući (izvornik); rješenje o ostvarivanju prava na doplatak za pomoć i njegu i dokaz o isplati za mjesec listopad 2017.; rješenje o ostvarivanju prava na osobnu invalidninu i dokaz o isplati za mjesec listopad 2017. (preslike);

**6.10.** Rješenje i dokaz o isplati za mjesec listopad 2017., ako kandidat, njegov roditelj ili osoba koja ga uzdržava ostvaruje pravo na zajamčenu minimalnu naknadu, ako ostvaruje pravo na doplatak za djecu ili prima novčanu pomoć socijalne skrbi Grada Zagreba ( preslike);

**6.11.** Dokaz o drugim socijalnim prilikama u kandidatovoj obitelji (ako kandidat živi u jednoroditeljskoj obitelji u kojoj je roditelj nezaposlen ili ako je kandidat samohrani roditelj; ili nema oba roditelja- ne boduje se ako kandidat zasnuje vlastitu obitelj; ako kandidat koristi usluge smještaja izvan vlastite obitelji, ako je roditelj ili osoba koja uzdržava kandidata osoba s invaliditetom, ako prosječan mjesečni prihod po članu kandidatova kućanstva, ostvaren u tri mjeseca prije mjeseca u kojemu je raspisan Natječaj za dodjelu Stipendije, ne prelazi 60% proračunske osnovice određene Zakonom o izvršavanju Državnog proračuna Republike Hrvatske za 2017. godinu):

a) uvjerenje da se roditelj (s kojim kandidat živi u jednoroditeljskoj obitelji ) nalazi u evidenciji nezaposlenih osoba, ne starije od dana objave Natječaja (izvornik);

b) smrtni list/izvadak iz matice umrlih za preminulog roditelja/e ili partnera (preslika) /potvrdu nadležnog tijela o nestalom roditelju/ima/partneru (izvornik ili preslika ovjerena kod javnog bilježnika);

Ukoliko je kandidat samohrani roditelj, uz dokaz o činjenici samohranog roditeljstva iz točke b), nužno je za dijete priložiti izvadak iz matice rođenih (preslika) ili elektronički izvod iz matice rođenih.

c) pravomoćna presuda o razvodu braka (preslika); rješenje suda o povjeravanju djeteta jednom roditelju - za izvanbračne zajednice (preslika); rješenje suda o određivanju  privremene mjere s kojim će roditeljem dijete stanovati, o ostvarivanju osobnih odnosa s djetetom i radi uzdržavanja-ako je postupak razvoda braka u tijeku (preslika); uvjerenje centraza socijalnu skrb da kandidat živi u jednoroditeljskoj obitelji, odnosno da je samohrani roditelj, ne starije od dana objave Natječaja (izvornik);

d) potvrda centra za socijalnu skrb da kandidat koristi usluge smještaja izvan vlastite obitelji, ne starije od dana objave Natječaja (izvornik);

e) medicinska dokumentacija; nalaz, mišljenje ili rješenje o invaliditetu i težini oštećenja zdravlja roditelja ili osobe koja uzdržava kandidata (preslike);

f) ispunjen i potpisan obrazac A2-Izjava o članovima kućanstva te potvrda o visini dohotka i primitaka za sve članove kućanstva u razdoblju od 01.08.2017. do 31.10.2017., ako prosječan mjesečni prihod po članu kandidatova kućanstva, ostvaren u tri mjeseca prije mjeseca u kojemu je raspisan Natječaj za dodjelu Stipendije, ne prelazi 60% proračunske osnovice, odnosno iznos od 1.995,60 kn (ne boduje se ako kandidat, njegov roditelj ili osoba koja ga uzdržava ostvaruje pravo na zajamčenu minimalnu naknadu).

**6.12.** Dokaz o postignutim i priznatim rezultatima studenta ili sudjelovanju na državnim ili međunarodnim natjecanjima na jednom području znanosti, umjetnosti ili sporta ostvareni u tekućoj ili prethodnoj kalendarskoj godini.

Pod državnim ili međunarodnim natjecanjem podrazumijeva se natjecanje kojem je prethodila selekcija natjecatelja na nižim razinama natjecanja, a sportska natjecanja moraju biti u kalendaru natjecanja Hrvatskog olimpijskog odbora, Hrvatskog paraolimpijskog odbora ili Hrvatskog športskog saveza gluhih.

**7.** Nepravodobne i nepotpune prijave neće se razmatrati.

**8.** Prijedlog liste kandidata za dodjelu Stipendije Grada Zagreba studentima s invaliditetom bit će objavljen na web stranici Grada Zagreba (www.zagreb.hr) u roku od 60 dana od dana isteka roka za podnošenje prijava.

**9.** Za trajanja ugovora o korištenju Stipendije, korisnik Stipendije ne može primati niti jednu drugu novčanu stipendiju.

**10**. Kandidati za dodjelu Stipendije koji su upisali godinu studija za koju su već primili Stipendiju, ne mogu ostvariti Stipendiju za ponovno pohađanje iste godine studija. Kandidati za dodjelu Stipendije ne mogu ostvariti Stipendiju za već stečenu razinu obrazovanja.